พัฒนาระบบเกษตรอัจฉริยะ ตั้งแต่ระดับนโยบายจนถึงการปฏิบัติ
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมส่งเสริมการเกษตรสนองนโยบายรัฐบาลในการพัฒนาเศรษฐกิจและความสามารถในการแข่งขัน ด้านการพัฒนาการเกษตรที่มุ่งเน้นลดต้นทุนและเพิ่มประสิทธิภาพการผลิตที่เหมาะสม พัฒนาองค์กรและเกษตรกรรุ่นใหม่ให้มีทักษะ เป็นผู้ประกอบการและพัฒนาไปสู่เกษตรอัจฉริยะ ล่าสุดได้นำตัวแทนกลุ่มเกษตรกรแปลงใหญ่ และ Young Smart Farmer จำนวน 20 ราย เยี่ยมชมคูโบต้าฟาร์ม อ.บ้านบึง จ.ชลบุรี ต้นแบบฐานเรียนรู้กิจกรรมและเทคโนโลยีเกษตรอัจฉริยะ โดยกรมส่งเสริมการเกษตร ได้เสนอความร่วมมือระหว่างกรมส่งเสริมการเกษตร และบริษัท สยามคูโบต้าคอร์ปอเรชั่น จำกัด ด้านการพัฒนาระบบเกษตรอัจฉริยะ เทคโนโลยีการเกษตร แลเครื่องจักรกลการเกษตร โดยเฉพาะในกลุ่มพืชสวน พืชผัก โรงเรือนขนาดเล็ก ระบบการแจ้งเตือน อุปกรณ์ให้ปุ๋ยและป้องกันกำจัดโรคและแมลงศัตรูพืช ที่แมนยำและมีประสิทธิภาพสูง เพื่อแก้ไขปัญหาขาดแคลนแรงงาน ปัจจัยการผลิตราคาสูง ทรัพยากรเสื่อมโทรม เกษตรกรขาดโอกาสเข้าถึงเทคโนโลยีและการเปลี่ยนแปลงด้านสภาวะภูมิอากาศ การพัฒนาระบบเกษตรอัจฉริยะ เทคโนโลยีการเกษตรและเครื่องจักรกลการเกษตร ควรสร้างความร่วมมืออย่างต่อเนื่องตั้งแต่ระดับนโยบายจนถึงการปฏิบัติ ในรูปแบบของคณะกรรมการร่วม ระหว่างภาครัฐและเอกชน ประกอบกับการมีส่วนร่วมของเกษตรกร ในการบูรณาการเป้าหมาย แผนงาน โครงการและงบประมาณ ร่วมกัน จะเป็นปัจจัยที่นำไปสู่ความสำเร็จในการแก้ไขปัญหาสำคัญภาคการเกษตรนอกจากนี้ ได้เสนอแนวทางการสร้าง Start Up ด้านเกษตรอัจฉริยะ เทคโนโลยี และเครื่องจักรกลการเกษตร ให้เป็นอาชีพของเกษตรกรในพื้นที่ เช่น การสร้างเครือข่ายผู้นำเกษตรกร Young Smart Farmer ส่งเสริมการร่วมกลุ่มเกษตรกรทำการเกษตรรูปแบบแปลงใหญ่ รวมทั้งพัฒนาเจ้าหน้าที่ส่งเสริมการเกษตร ผ่านการศึกษาดูงานและจัดอบรมส่งเสริมความรู้ด้านระบบเกษตรอัจฉริยะ เทคโนโลยีการเกษตรและเครื่องจักรกลการเกษตร เพื่อเป็นพี่เลี้ยงและพร้อมถ่ายทอดความรู้แก่เกษตรกรต่อไป